Suferința victimelor Hexi Pharma, prea mare pentru o justiție neîncăpătoare Dosarul dezinfectanților falsificați se plimbă de un an între tribunalele care-și declină competența, iar azi și președinta Înaltei Curți a spus, pe jumătate în glumă, că nu-l vrea din cauza dimensiunii!

miercuri, 7 martie 2018, 2:35

Rechizitoriul a fost gata în martie 2017, dar abia acum câteva zile Curtea de Apel a decis definitiv cine va judeca Hexi Pharma: Tribunalul București.

”Mă rog la Dumnezeu ca dosarul Hexi Pharma să nu ajungă la ÎCCJ pentru că nu are unde să-l depoziteze” Cristina Tarcea, președinta Înaltei Curți de Casație și Justiție

Iată cât spațiu ocupă dosarul Hexi Pharma:

De Mirela Neag, Răzvan Luțac și Cătălin Tolontan

Azi a avut loc bilanțul pe 2017 al Ministerului Public.

Cazul Hexi Pharma a deschis lista cazurilor complexe, rezolvate și trimise în instanță, citată de procurorul șef Augustin Lazăr.

Cu aceeași ocazie, Cristina Tarcea, președinta Înaltei Curți, a punctat problemele de funcționare a justiției.

778 de volume are dosarul Hexi Pharma

”Mă rog la Dumnezeu ca dosarul Hexi Pharma să nu ajungă la ÎCCJ pentru că nu are unde să-l depoziteze”, a spus judecătoarea, pentru news.ro.

Dosarul Hexi Pharma ocupă o jumătate de cameră de dimensiunea 4x4m.

Un an fără niciun termen!

Cristina Tarcea a mai punctat că deficiențele imobiliare nu sunt un lux și că, de pildă în cazul Dosarului Mineriadei, nu există o sală potrivită.

În privința cazului Hexi Pharma, a trecut un an de când a fost trimis în instanță și nu s-a judecat niciun termen.

Derularea evenimentelor a fost următoarea.

Aprilie 2016 – Gazeta începe publicarea investigației Hexi Pharma.

Mai 2016 – Procurorii deschid dosarul de cercetare penală.

Martie 2017 – Parchetul General termină investigația, redactează rechizitoriul și trimite dosarul în instanță.

Noiembrie 2017 – Tribunalul București își declină competența către Judecătoria Sectorului 5.

Ianuarie 2018 – Judecătoria Sectorului 5 își declină competența către Tribunalul București.

Martie 2018 – Curtea de Apel mediază, dă dreptate Judecătoriei Sectorului 5 și stabilește că ”Hexi Pharma” va fi judecat de Tribunalul București.

12 aprilie, primul termen

Pe 2 martie 2018, Curtea de Apel a decis că dosarul Hexi Pharma revine la Tribunalul București, care considerase că dosarul nu e de competența sa, ci de competența unei instanțe inferioare.

Primul termen al dosarului 7705/3/2017* va avea loc pe 12 aprilie 2018, practic la doi ani de la startul investigației jurnalistice.

În acest dosar sunt judecați doar directorul general Flori Dinu, directorul de producție Mihail Leva și firma însăși.

Conexiunile legate de eventuala corupție din spitale, manageri și alți responsabili ai contractelor cu Hexi Pharma, sunt în continuare cercetate de DNA, potrivit informațiilor din interiorul Parchetului Anticorupție.

CUPRINS: Toate capitolele din investigația GSP în dosarul dezinfectanților diluați Hexi Pharma, neregulile din sistemul medical românesc și cazul „Colectiv”